‘n Portretpanorama: Empatiese inlewing in David Fram se Jiddisje gedigte. David Fram het ’n ryk versameling poësie in sy moedertaal, Jiddisj, geskryf. Hierdie artikel bied gedetailleerde lesings aan van gedigte wat die digter se empatiese digterlike reaksie weerspieël op mense wat hy in Litaue geken het, vreemdelinge wat hy in Suid-Afrika ontmoet het, asook op slagoffers van die Shoa. Deur die gedigte beskikbaar te stel vir ’n wyer gehoor deur my vertalings en transliterasies, probeer ek hulle voortgesette relevansie as draers van ’n dieper begrip van hierdie kwessies aantoon.